M.T. Steyn-standbeeld dalk van UV-kampus verwyder | Maroela Media
AfriForum Jeug se Kovsies-tak en AfriForum het vandeesweek 'n voorlegging ingedien wat die bedekking en verwydering van die M.T. Steyn-standbeeld op die kampus van die Universiteit van die Vrystaat (UV) teenstaan.
Dít volg nadat die UV-bestuur belanghebbendes vyf dae gegee het om insae te lewer met betrekking tot die verwydering van die standbeeld van dié oudpresident van die voormalige Oranje-Vrystaat. Die voorgestelde plan om die standbeeld te verwyder is deel van die UV-studenteraad se transformasiebeleid.
"Ons glo in kulturele vryheid, wat wedersydse erkenning en respek vir mekaar se erfenis, taal en kultuur behels. AfriForum Jeug wil hê daar moet 'n kultuur van inklusiwiteit op kampus heers, maar as een groep se erfenis nie welkom is nie, hoe moet alle studente welkom voel?" het Chantelle du Preez, voorsitter van AfriForum Jeug se Kovsies-tak, gevra.
Du Preez sê verder dat AfriForum Jeug beplan om 'n veldtog van stapel te stuur om die verwydering van die standbeeld teen te staan. "Ons wil studente inlig oor wie M.T. Steyn werklik was. Weens Asive Dlanjwa, president van die studenteraad, se uitlatings, is studente onder die indruk dat M.T. Steyn apartheid begin het, wat nie die geval is nie – M.T. Steyn is reeds in 1916 oorlede, 'n geruime tyd voor apartheid ingestel is."
Du Preez het gesê Steyn se standbeeld is nie net belangrik vir die Afrikanerkultuur nie, maar ook vir die Suid-Afrikaanse erfenis in geheel. "Ons gaan dus alle belanghebbendes betrek om seker te maak dat ons erfenis ook vir komende generasies beskerm word."
Intussen het Lacea Loader, woordvoerder van die UV, in 'n verklaring gesê monumente soos standbeelde speel 'n belangrike simboliese rol in mense se lewe, elke monument word gebou om spesifieke redes en is bedoel om spesifieke belange of 'n spesifieke doel te dien.
"Monumente word opgerig as deel van visuele kultuur wat ons konstant herinner aan iets of iemand belangrik. Die simboliese waarde van monumente kan egter verander. Sulke waardes kan belangrikheid bykry of verloor na gelang van die wisselende sosio-politiese bedelings en gesindhede," het Loader gesê.
Volgens Loader het die studenteraad op 8 Maart met die rektor en prof. Francis Petersen, visekanselier, vergader en die belangrikheid van die hersiening van dié standbeeld voor die hoofgebou op die Bloemfontein-kampus is bespreek.
"Prof. Petersen het die dringendheid van die saak erken en 'n taakspan aangestel. Die taakspan het besluit om 'n voorlegging aan die provinsiale erfenishulpbronowerheid te doen vir 'n permit om die standbeeld te bedek totdat die proses afgehandel is. Die taakspan meen die toedraai van die standbeeld simboliseer die ernstigheid en dringendheid van die hersieningsproses."
Die taakspan het laat hoor hulle wil met alle relevante belanghebbendes skakel en hulle versoek om voorleggings te doen om aan te dui of hulle saamstem al dan nie met die bedekking van die standbeeld. Dié voorleggings sal ingesluit word in die aansoek vir die permit.
Ná 'n besluit geneem is deur die permitkomitee sal daar 14 dae wees waar die publiek teen die besluit kan appelleer.
Belanghebbendes het tot 16:30 vandag tyd om geskrewe voorleggings in te dien.
AfriForum Universiteit van die Vrystaat Vrystaat
Soms kan ek nie glo wat ek lees nie, terwyl alles so agteruit gaan…..word daar oor 'n standbeeld vergader asof dit belangrik is…hoe belaglik.
Gelukkig het ek my steun alreeds onttrek na hul oorlog teen Afrikaans. Die laaste strooi was toe hulle ons kultuurerfenis boeke vir verpulping gestuur het. Hierdie eens trotse universiteit raak nou 'n klein agterlike community college wie se pepiere minder waarde as 'n N1 sertifikaat beteken.
kan die standbeelde praat se hulle goed wat sekere mense pla. Liewe vader Jan ek stem saam jou hos belaglik!!!!
En so verander als,. Nou is President M. T Steyn kamstig die vader van apartheid. Bid jou aan. Mens kan nie glo die jeug is so oningelig nie! Die aanslae teen ons standbeelde sal voortduur. Ek dink dis beter om hom te verskuif na sy geboorteplek naby Winburg by die monument. Hy was my oupagrootjie se broer gewees.
Indien die bestuur dan nou glo in "inklusiwiteit" en die erkenning van almal se taal en kultuur, WAAROM moet een groep se erfenis dan verwyder word??! Indien 'n standbeeld (wie meeste van die wat beswaar maak nie eens weet wie hy was nie) jou soveel aanstoot gee, het jy verseker iewers 'n skroef los.